b'\n_START_ARTICLE_\nStygge Krumpen\n_START_SECTION_\nBakgrunn\n_START_PARAGRAPH_\nStygge Krumpen ble f\xc3\xb8dt p\xc3\xa5 Sk\xc3\xb8ttrup Hovedgaard (n\xc3\xa5 Trudsholm) som ligger litt nord for Havndal mellom Randers og Hadsund i Jylland. Han var s\xc3\xb8nn av J\xc3\xb8rgen Krumpen til Skj\xc3\xb8tterup og Anne Styggesdatter Rosenkrantz, og ble oppkalt etter morfaren. Han hadde to s\xc3\xb8stre, Marine og Johanne, og to br\xc3\xb8dre, Jacob, som d\xc3\xb8de i 1518, og Otte, som fikk en viktig rolle i den danske historien._NEWLINE_Krumpen studerte f\xc3\xb8rst ved Universitetet i K\xc3\xb8benhavn og fikk graden baccalauerus articum. I 1507 ble han immatrikulert ved universitetet i Greifswald i Nord-Tyskland, der han utdannet seg til magister.\n_START_SECTION_\nKarri\xc3\xa8re\n_START_PARAGRAPH_\nMorbroren Niels Stygge var biskop av B\xc3\xb8rglum, og s\xc3\xb8rget for at Stygge Krumpen fikk en geistlig stilling i bisped\xc3\xb8mmet f\xc3\xb8r han ble magister. Storebroren Otte stod n\xc3\xa6r kong Christian, og i 1514 ble Stygge Krumpen kongelig sekret\xc3\xa6r i kanselliet. Han spilte en viktig rolle som \xc3\xb8konomisk r\xc3\xa5dgivar for kongen. Krumpen arbeidet fem \xc3\xa5r i kanselliet, og fikk i denne tiden flere geistlige embeter._NEWLINE_I 1519 blei Krumpen biskop av B\xc3\xb8rglum i Vendsyssel da morbroren trakk seg tilbake. Niels Stygge ble til gjengjeld klosterleder etter at de to samman hadde avsatt prosten der for \xc2\xabtyveri\xc2\xbb, noe han senere reiste sak mot dem for i Vatikanet. Krumpen kom ogs\xc3\xa5 i strid med Hans Tolder, konges lensherre p\xc3\xa5 Aalborghus, og kjempet mot kongens rett til vrakgods i bisped\xc3\xb8mmet. _NEWLINE_I ettertiden har Krumpen blitt kjent som grisk og kranglevoren. Noe av dette ryktet kan v\xc3\xa6re farget av synet p\xc3\xa5 katolske geistlige under og like etter reformasjonen. Han skal \xc3\xb2g ha brutt s\xc3\xb8libatet ved \xc3\xa5 ha hatt slektningen Elsebeth Gyldenstjerne, konen til Bonde Due Munk, boende med seg._NEWLINE_Stygge Krumpen gikk sammen med adelsfolkene som reiste seg mot Christian II og fordrev ham i 1522-23. I 1525 gav den nye kong Fredrik I ham brev p\xc3\xa5 prostiet B\xc3\xb8rglum. I 1529 var Stygge Krumpen med prins Christian til Norge. Han deltok ogs\xc3\xa5 p\xc3\xa5 riksr\xc3\xa5dsm\xc3\xb8ter, men var ellers ikke n\xc3\xa6rt knyttet til kronen. I 1533 gikk han mot prins Christian som ny konge, men godtok ham likevel da han ble valgt i 1534. Han kjempet hardt mot lutherdomen, og ba de tyske ledende katolske teologene Johannes Cocl\xc3\xa6us og Johan Eck komme til Danmark for \xc3\xa5 omvende folk tilbake til katolisismen. Han skal og ha hatt kontakt med den norske reformasjonsmotstanderen Olav Engelbrektsson._NEWLINE_Under grevefeiden ble Krumpen fordrevet av bondeoppr\xc3\xb8rerne til skipper Clement. Etter at grevefeiden sluttet i 1536 med seier for Christian III ble reformasjonen innf\xc3\xb8rt i Danmark-Norge. Biskopene ble avsatt og fengslet. Krumpen var i fangenskap fram til 1542. En tid delte han fengsel med Christian II p\xc3\xa5 S\xc3\xb8nderborg slott. De siste \xc3\xa5rene av livet sitt giekk han gjennom mange rettssaker for det han hadde gjort som biskop. Fra 1543 ble han utnevnt til lensherre p\xc3\xa5 Asmild kloster i Viborg, et nonnekloster som var blitt tatt som krongods under reformasjonen. Her d\xc3\xb8de han i 1551, og ble gravlagt i familiegraven i Mariager kirke.'